Bya PROSSIE KALULE
ABANTU abaasimattuse akabenje ka takisi eyagudde ku lw’e Mityana battottodde engeri gye yatomeddemu g’egezaako okuyisiza mu koona ku Lwokusatu.
Babiri ku bano baafudde baakatuusibwa mu ddwaaliro e Mulago ne baweza omuwendo gw’abantu bataano okugatta ku basatu abaakutukiddewo ate mukaaga ne baweebwa ebitanda nga bamenyese amagulu.
Akabenje kano kaaguddewo ku ssaawa 10:30 ez’olweggulo e Kiwumu ku lw’e Mityana, takisi (UAT 971Z) eyabadde etisse abasaabaze ng’edda e Kassanda Bukuya bwe yalemeredde omugoba waayo
n’eyingirira mmotoka ya kasiringi.
Abadduukirize baakozesezza nsuuluulu n’emitayimbwa okuggya abaalumiziddwa n’emirambo mu takisi eyabadde yeefunyeefunye.
John Ssekajugo ow’e Mityana Buswabulongo yamenyese amagulu.
Baayise poliisi ennawunyi eyayoddeyodde abantu okubatwala e Mulago nga balina ebisago ku mitwe, amagulu agamenyese n’emikono.
Abaleeteddwa e Mulago kuliko; Martha Nakakande eyamenyese amagulu gombi, Allen Namukasa omusuubuzi e Mityana, Asuman Abubaker ow’e Buswabulongo, John Ssekajugo ow’e Mityana
Ndirabweru ne Joseph Kawooya ow’e Kyengera eyabadde agenda okusuubula e Mityana.
Kawooya, eyamenyese amagulu, yannyonnyodde eggulo nti yalabidde ddala ng’emmotoka ewunga
engeri gye yabadde atudde kumpi ne ddereeva wa takisi obwedda avuga endiima wadde obwedda
abasaabaze bamucoomera akendeeze okuva ku nkulungo y’e Busega, kyokka nga buteerere.
Agattako nti bwe baatuuse mu kkoona e Kiwumu, ddereeva kwe kwagala okuyisa kyokka loole
‘magulukkumi’ eyabadde eva mu maaso n’emukanga kwe kwambalira ‘kasiringi’ eyabadde ku bbali.
Ddereeva, ataategeerekese mannya, yeemuludde.
tso_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn